Γκρης

Η Γκρης (αγγλ. Greece) είναι πόλη στην Κομητεία Μονρό της πολιτείας της Νέας Υόρκης, στις Ηνωμένες Πολιτείες Αμερικής. Αν και πλέον οικιστικώς αποτελεί προάστιο της πόλεως Ρότσεστερ, όντας ξεχωριστός δήμος είναι ο δεύτερος μεγαλύτερος σε πληθυσμό στην κομητεία μετά τον δήμο του ίδιου του Ρότσεστερ: Ο πληθυσμός της Γκρης στην απογραφή του 2020 ήταν 96.926 κάτοικοι.

Ιστορία
Η Γκρης ιδρύθηκε το 1822 από τμήμα του οικισμού Γκέιτς και προγενέστερα ήταν γνωστή ως Νορθάμπτον (Northampton). Η ονομασία «Γκρης» προήλθε από την αγγλική λέξη για την Ελλάδα, εξαιτίας του τότε πολέμου ανεξαρτησίας της Ελλάδας από την Οθωμανική Αυτοκρατορία.

Πριν από την άφιξη των πρώτων Ευρωπαίων στην περιοχή, η έκταση της Γκρης ήταν κατοικημένη από φυλές των Ινδιάνων Αλγκόνκιαν and Ιροκέζων. Ο πρώτος Ευρωπαίος που έφθασε εκεί ήταν μάλλον ο Γάλλος εξερευνητής Ρενέ-Ρομπέρ Καβελιέ, που επισκέφθηκε το μέρος το 1669. Γάλλοι και Βρετανοί στρατιώτες πέρασαν αρκετές φορές τις επόμενες δεκαετίες, καθώς οι δύο αποικιακές δυνάμεις πάλευαν για τον έλεγχο της περιοχής. Εποικιστές από την Ευρώπη άρχισαν να κατοικούν στην περιοχη της Γκρης μόνο μετά το 1795, όταν η έκταση αγοράσθηκε επισήμως από την ινδιάνικη φυλή των Σένικα.

Στο μεγαλύτερο μέρος του 19ου αιώνα η Γκρης ήταν κυρίως αγροτικός οικισμός. Μεγάλο μέρος της οικονομικής δραστηριότητας επικεντρωνόταν στο λιμναίο λιμάνι του Ρότσεστερ στη Λίμνη Οντάριο, το Σαρλότ, στο ανατολικό άκρο της Γκρης. Μερικά εξοχικά και ξενοδοχεία προσανατολισμένα στον τοπικό τουρισμό κτίσθηκαν κατά μήκος της όχθης της Οντάριο.

Καθώς το Ρότσεστερ επεκτεινόταν, προσάρτησε στον δήμο του το Σαρλότ (1915) και τη βιομηχανική περιοχή του Κόντακ Παρκ. Μετά τον Β΄ Παγκόσμιο Πόλεμο, πολλοί εργοστασιακοί εργάτες μετακόμισαν στη Γκρης με τις οικογένειές τους και ο οικισμός μετασχηματίσθηκε σε προάστιο κατοικίας.

Ο πρώτος διοικητής της Γκρης ονομαζόταν Τζων Γουίλιαμς (1822) και τον διαδέχθηκε ο Φρέντερικ Μπούσνελ (θητεία 1823-1825). Στην πρώτη απογραφή μετά την ίδρυση, το 1830, ο πληθυσμός ήταν 2.574 κάτοικοι, ενώ στην επόμενη (1840) είχε αυξηθεί κατά 42,5%. Ωστόσο οι μεγαλύτερες ποσοστιαίες αυξήσεις ήταν μεταξύ 1920 και 1930 (κατά 262%) και μεταξύ 1950 και 1960 (κατά 90,8%, από 25.508 σε 48.670 κατοίκους).

Στις 26 Νοεμβρίου 1978 σημειώθηκε μια μεγάλη πυρκαγιά στο ξενοδοχείο Holiday Inn της Γκρης, από την οποία έχασαν τη ζωή τους 10 άνθρωποι, με επιπλέον 34 τραυματίες/εγκαυματίες. Από τους νεκρούς οι επτά ήταν υπήκοοι Καναδά.

Σύμφωνα με τα Βραβεία Morgan Quitno, η Γκρης κατατάχθηκε ως η ένατη ασφαλέστερη πόλη σε όλες τις ΗΠΑ και η έκτη ασφαλέστερη στην κατηγορία πληθυσμού 75 έως 100 χιλιάδων.

Τοπόσημα της Γκρης όπως η Οικία Γουίλιαμ Πέυν, η λίθινη Αγροικία Γουίλιαμ Κόβερτ και το συγκρότημα της Παναγίας των Θλίψεων (Our Mother of Sorrows) είναι ενταγμένα στην «Εθνική Καταγραφή Ιστορικών Τόπων» των ΗΠΑ.

Γεωγραφία
Η Γκρης είναι κτισμένη σε γεωγραφικές συντεταγμένες πλάτος 43° 13′ Βόρειο και μήκος 77° 42′ Δυτικό, σε μεσοσταθμικό υψόμετρο 129 μέτρα πάνω από την επιφάνεια της θάλασσας και 55 μέτρα πάνω από τη μέση στάθμη της επιφάνειας της Λίμνης Οντάριο, από την οποία το κέντρο της Γκρης απέχει οκτώ χιλιόμετρα. Η έκταση του δήμου ανέρχεται σε 133,1 τετραγωνικά χιλιόμετρα (km²), από τα οποία τα 10,03 km² (ποσοστό 7,65%) είναι καλυμμένα από νερό.

Ο Δήμος της Γκρης βρίσκεται στο βόρειο μέρος της Κομητείας Μονρό και συνορεύει στα ανατολικά με τον Δήμο του Ρότσεστερ, στα νότια με τον Δήμο του Γκέιτς στα δυτικά με τους Δήμους της Πάρμα και του Όγκντεν, ενώ στα βόρεια βρέχεται από τη Λίμνη Οντάριο. Η Γκρης είναι οικιστικώς ενωμένη με το Ρότσεστερ, ως προάστιό του.

Από την Γκρης διέρχεται η Πολιτειακή οδός 390 (New York State Route 390, NY 390). Στην απογραφή του 2000, το 93,4% των κατοίκων ήταν λευκοί και το 2,9% Αφροαμερικανοί, ενώ το 2,55% του πληθυσμού δήλωσε ισπανόφωνο.

Εκπαίδευση
Στην Γκρης υπάρχουν 12 δημοτικά σχολεία, 4 γυμνάσια και 4 λύκεια, με συνολικώς 13.000 περίπου μαθητές και μαθήτριες. Είναι χαρακτηριστικό ότι τα σχολεία της δευτεροβάθμιας εκπαιδεύσεως φέρουν ελληνικές ονομασίες από την Αρχαία Ελλάδα, π.χ. Arcadia High School, Athena Middle School και Athena High School, Odyssey Academy και Olympia High School. Το μότο του σχολικού συστήματος της Γκρης είναι «One Vision, One Team, One Greece».

Παραπομπές

Εξωτερικοί σύνδεσμοι 
 Επίσημος ιστότοπος του δήμου

Γκρης